
Se vorbește foarte putin despre acel eveniment nefast din istoria Bucureștiului. Mai ales astăzi, 
când România este aliată a SUA, în baza unui parteneriat strategic privilegiat și a calităţii sale de 
membru NATO. Cu toate acestea, consider că statutul de partener strategic nu ar trebui să 
obtureze procesul de recuperare a Memoriei. Spun asta pentru că am văzut reacţii virulente fata de 
comemorarea acelui bombardament, unii având impresia că readucerea in memoria colectivă a 


sinistrului eveniment ar atenta cumva la prietenia sau colaborarea Romaniei cu partenerii säi 
strategici. Nimic mai fals. lar o astfel de abordare cred ca este mai degraba reflexul tarziu al unor 
tare totalitare pe care, fiecare din noi, le putem purta tn subconstient, dupa jumätate de secol de 
dictatură. 

La fel de paradoxală mi se pare situaţia prin care Bucureștiul găzduiește astăzi două monumente 
dedicate piloților americani căzuţi aici în 1944. Adică exact celor care au bombardat orașul in acele 
luni, făcând victime civile, în timp ce victimele, care se ridică la 5.524 de morți, nu au nici măcar o 
placă memorială! Nu cred că în Hiroshima, Varșovia sau Dresda există vreun monument care să 
omagieze aviatorii care au distrus acele orașe din temelii. Și nu cred că ar fi normal să existe. Cred 
însă cu tărie că este necesar un monument al aviatorilor români care au apărat atunci Capitala, 
precum și un memorial al victimelor inocente ale bombardamentelor din 1944. Și lansez aici 
inițiativa aceasta, care sper că se va concretiza în anii următori. Locul cel mai potrivit ar fi pe 
terenul astăzi viran, unde atunci, după ziua de aprilie 1944, autorităţile au înhumat cei 2942 de 
morți rămași în urma bombardamentului din 4 aprilie. 

Oricum, 4 aprilie 1944 rămâne în memoria colectivă a bucureștenilor drept cel mai mare dezastru, 
depășind cutremurul din 1977, când tragedia și starea de spirit generală au determinat o 
solidaritate umană ieșită din comun. 

Primul atac aerian al aliaților asupra Bucureștiului s-a soldat cu o tragedie colosală: aproape 3000 
de morți. Deși oficial atacul american a vizat distrugerea sistemului de căi ferate al Gării de Nord, 
trebuie admis că, în dorința de a atinge sigur obiectivele vizate, aviatorii au lansat covoare de 
bombe ce au acoperit toate cartierele dimprejurul acestui obiectiv. Era limpede pentru orice minte 
normală că acest procedeu va lăsa în urmă mii de victime civile. Asta înseamnă crime de război și 
crime împotriva umanităţii. Dar la Nurnberg nu au fost judecaţi decât cei învinși. Învingătorii au 
rămas nepedepsiti pentru același gen de crime pentru care îi pedepsiseră pe naziști. Vae victis! 
Numărul colosal de morți a pus autorităţile locale în situația imposibilă a rezolvării a mii de 
înhumări, ceea ce a determinat hotărârea înființării ad-hoc, pe un vast teren viran, a unui cimitir 
care a purtat de atunci numele de Cimitirul „4 Aprilie”. Acesta a fost desființat ulterior, în mod 
inexplicabil, de autorităţile comuniste. 

Bombardamentul de la 4 aprilie 1944 a fost realizat de un efectiv de 313 bombardiere escortate de 
119 avioane de vânătoare, având obiectivul de a distruge complexul de căi ferate Gara de Nord. 

O coincidenţă nefastă a fost aceea că atacul a survenit la două ore după ce în Capitală avusese loc, 
la ora 11, un exercițiu de verificare a dispozitivelor de apărare pasivă. Aceste exerciții agasau deja 
populaţia civilă a orașului prin obligaţia de a se ascunde în adăposturile antiaeriene. Din acest 
motiv, alarma de la ora 13 a fost efectiv ignorată de majoritatea bucureștenilor, care au rămas pe 
străzi, devenind astfel victime sigure. Bombele, care aveau o capacitate distructivă uluitoare, au 
căzut în bună parte peste adăposturile atelierelor CFR, acestea dovedindu-se a fi fost construite 
precar, fără sisteme de siguranţă adecvate, ceea ce a dus la moartea tuturor oamenilor adäpostiti 
în ele. Mai mult decât atât, în zona Gării de Nord, erau cazați, în acel moment, în vagoane, 
numeroși refugiaţi basarabeni care fugiseră din calea Armatei Roșii ce intrase deja în Moldova. Deși 
Gara de Nord figura ca obiectiv vizat de un eventual atac aerian, este de neînțeles de ce autoritățile 


romane au procedat la cazarea acestora in arealul respectiv. Cert este ca, printre victime, un mare 
număr s-a înregistrat dintre acești nefericiti. 

Rapoartele armatei americane au contabilizat distrugerea gării, depoului de locomotive, triajul, 
uzina de producere a curentului electric, rezervoare de combustibil, clădiri industriale și peste 1000 
de vagoane. Însuși americanii au fost ingroziti de proporţiile măcelului, supraevaluat de ei, pe baza 
unor interpretări aerofotografice eronate. Comandantul suprem al forțelor aeriene aliate din 
Mediterana, Ira Eaker comunica lui Hap Arnold, comandantul suprem al forțelor aeriene ale SUA: 
„Atacul nostru a fost sângeros. Am ucis aproape 12.000 de oameni, 6.000 dintre ei fiind refugiați 
aflați în trenuri, iar ceilalți 6.000 fiind locuitori din jurul căilor ferate”. 

Estimările erau supradimensionate, dar numărul victimelor din acea zi a rămas totuși unul colosal: 
2.942 de morți și 2.416 răniți! 

Rapoartele americane nu erau interesate însă și de pagubele civile. Câteva zile transportul urban al 
Bucureștilor a fost scos din funcţiune, cetăţenii fiind nevoiţi să se deplaseze pe jos distanţe foarte 
mari, iar produse alimentare de bază, precum pâinea, laptele, legumele și fructele au dispărut zile 
din oraș. Avarierea centralei electrice de la Grozăvești a determinat scoaterea din funcţiune a 
tramvaielor și a tuturor uzinelor aprovizionate de aceasta. Distrugerea uneia dintre conductele 
principale de alimentare a orașului cu apă potabilă a blocat activitatea restaurantelor, hotelurilor, 
brutăriilor, și a privat de aprovizionarea cu apă cartiere întregi. Sălile de spectacol și-au întrerupt 
complet activitatea. 

Operațiunea de evacuare a locuitorilor Capitalei a fost demarată de primăriile de sectoare prin 
rechizitionarea de căruţe, numeroase familii alegând să părăsească orașul ce devenise ținta 
atacurilor aeriene americane, care aveau să se prelungească până la 23 august 1944. Bucureștenii, 
în general femeile casnice și copiii, erau gazduiti de săteni din comunele aflate pe o raza de 10-20 
km de Capitală, în baza unor bilete de evacuare emise de autorităţile locale. În București aveau să 
rămână, obligatoriu, muncitorii și bărbaţii valizi, care trebuia să asigure funcţionarea în bune 
condiţii a orașului. 

O serie de mărturii au rămas din acea zi de tristă amintire. 

Mihail Sebastian nota: ,leri după-masă am fost în cartierul Griviţa. De la Gară la Bulevardul 
Basarab, nici o casă - nici una - n-a scăpat neatinsă. Priveliștea e sfâșietoare. Se mai dezgroapă 
încă morți, se mai aud încă vaiete de sub dărâmături. La un colt de stradă trei femei boceau cu 
tipete ascuțite, rupându-și părul, sfâșiindu-și hainele, un cadavru carbonizat, scos tocmai atunci de 
sub moloz. Plouase putin dimineaţa și peste toată mahalaua plutea un miros de noroi, de 
funingine, de lemn ars. Viziune, atroce, de coșmar. N-am mai fost în pstare să trec dincolo de 
Basarab - și m-am întors acasă, cu un sentiment de sila, oroare și neputinţă.” 

Gheorghe Zane notează și el: „se vedea arzând Athenee Palace, fum se ridica din alte părți ale 
orașului. Am ieșit cu Lena din hotel și cu un sentiment de oroare ne-am îndreptat spre Athenee 
Palace care tot ardea, flăcări ieșeau de prin fiecare fereastră; ceva mai sus, pe Calea Victoriei, am 
văzut fumegând hotelul Splendid, aproape complet dărâmat, pe trotuare numai sticlă sfărâmată de 
la vitrinele magazinelor distruse de suflul bombelor. În spatele Ateneului devastat, mai fumega 
locul expoziţiei Comitetului de Patronaj. În sus pe Calea Victoriei, pe stânga și pe dreapta, din loc în 


loc, clădiri dărâmate. Până în str. Frumoasă, mai toate geamurile făcute fărâme; calcam cu 
prudenţă și ocoleam grămezile. Din str. Sf. Voievozi înspre Gara de Nord, bombardamentul făcuse 
îngrozitoare ravagii. Am văzut un tramvai surprins în mers; conducătorul mort stătea căzut cu 
pieptul lipit pe comenzi. N-am mers mai departe. (...) Gara de Nord, Gara Basarab Mărfuri, Calea 
Griviței grav lovite. Gara de pasageri, la acea oră, două după amiaza, era tntesata de călători, toţi 
sau aproape toţi refugiați din Basarabia si Moldova. Pribegia lor lua aici sfârșit.” 

Ivor Porter descrie imaginile de coșmar: „Gara și casele ceferiștilor din împrejurimi au fost grav 
avariate. Trenurile erau intesate de refugiații din Basarabia și Bucovina, astfel că pierderile de vieți 
omenești au fost mari.” 

Tot Gheorghe Zane concluzionează trist: „Bombardamentul din 4 aprilie și cele următoare n-au 
adus, cred, nici un folos militar anglo-americanilor; războiul era decis când ele au început, n-au 
adus, sigur, nici un folos politic. Opinia publică și fruntașii politici aveau la această dată atitudinile 
fixate. O serie de crime inutile, comise în numele eliberării Europei.” 

Aș încheia acest trist excurs istoric, spunând: să ne ierte Dumnezeu și pe noi, că am dat uitării acele 
victime nevinovate... 


Sistrug ~Rul. Ninicu Golescu 

